Paul Treu is nog nie klaar baklei oor die wyse waarop hy “uitgesluit” is deur die res van die Stormers se afrigterskorps in vanjaar se Superrugby-reeks nie.
Inteendeel, die voormalige afrigter van Suid-Afrika se nasionale sewesrugbyspan, het ’n verslag by die Westelike Provinsie Rugbyunie (WPRU) ingedien oor sy griewe.
Tot op hede kon die WP nie daarin slaag om die geskil tussen Treu en ander lede van die afrigtingspan – die hoofafrigter, Robbie Fleck en Nieu-Seelandse hulpafrigter, Paul Feeney – te besleg nie.
Die skeuring in die Stormers se bestuurspan het op die lappe gekom toe ’n woedende Treu in Junie uit ’n hersieningsvergadering van die Kaapse span se mislukte veldtog gestorm het.
’n Versoek om kommentaar is aan die WPRU se president, Thelo Wakefield, gerig. Dit sal bygewerk word sodra dit ontvang word.